**Põltsamaa Ühisgümnaasium** on gümnaasium Jõgeva maakonnas Põltsamaa vallas. Põltsamaa Ühisgümnaasium on alates 1. septembrist 2021 pärast valla haridusvõrgu ümberkorraldamist nelja õppekohaga (Põltsamaa, Adavere, Lustivere ja Aidu) valla suurim kool. 

Kooli direktor on Annela Ojaste.

Põltsamaa õppekoht
------------------

Põltsamaa Ühisgümnaasiumi Lille tänava koolihoone
Põltsamaal toimub 1.–6. klassi õppetöö Lille tänava koolihoones ja 7.–12. klasside õppetöö Veski tänava koolihoones.

Adavere õppekoht
----------------

Adavere mõisa peahoone
Adaveres toimub õppetöö Adavere mõisa peahoones, kus varem tegutses eraldiseisva õppeasutusena Adavere Põhikool.

Lustivere õppekoht
------------------

Lustivere mõisa meierei
Lustiveres toimub õppetöö Lustivere mõisa meiereis, kus varem tegutses eraldiseisva õppeasutusena Lustivere Põhikool.

Aidu õppekoht
-------------

Aidul toimub õppetöö Vägari külas, kus varem tegutses eraldiseisva õppeasutusena Aidu Lasteaed-Algkool.

Ajalugu
-------

Põltsamaa koolide ajalugu ulatub enam kui kolmesaja aasta taha. 1638–1806 töötas seal Põltsamaa Saksa Kool, kus õppisid vaid saksa lapsed. Aastatel 1786–1797 tegutses kool alamrahvakoolina, mis oli kaheklassiline, ühe õpetajaga ja saksa õppekeelega. Koolis õpetati lugemist, kirjutamist, arvutamist ja usuõpetust ning ladina keelt. Lisaks sai õppida geograafiat, ajalugu ja looduslugu.

Põltsamaale keskkooli loomise mõtte algatajate esimene koosolek toimus 24. juunil 1917. 26. augustil moodustati Põltsamaa Keskkooli Selts. Kool avati 17. detsembril 1917 aadressil Pajusi maantee 1 asunud koolimajas. Direktor oli tol ajal ajutiselt Jaan Peterson-Põldra. Aastatel 1917–1924 oli kooli nimi **Põltsamaa Reaalgümnaasium**. Õppetööd alustati III ja IV klassiga. Koolis töötas neli õpetajat. Aastatel 1924–1938 kandis oli kooli nimi **Põltsamaa Ühisgümnaasium**. Gümnaasiumiosas oli reaal- ja humanitaarklass. Nõukogude ajal kandis kool nime **Põltsamaa Keskkool**. Alates 1994. aasta sügisest kannab kool taas **Põltsamaa Ühisgümnaasiumi** nime.

Pärast Põltsamaa valla haridusvõrgu ümberkorraldamist on Põltsamaa Ühisgümnaasium alates 1. septembrist 2021 nelja õppekohaga (Põltsamaa, Adavere, Lustivere ja Aidu) Põltsamaa valla suurim kool.

Põltsamaa Ühisgümnaasiumi juhatajad/direktorid
----------------------------------------------

* 1917/1918 Jaan Peterson-Põldra
* 1918/1919 – 1919/1920 Friedrich Sauer
* 1920/2021 – märts 1935 August Schulzenberg
* märts-august 1935 Paul Pedoson-Pedoste (kt)
* 1935/1936 – detsember 1940 Hartvig Reinvald-Reinvalla
* detsember 1940 – juuli 1941 Paul Pedoste (kt)
* 1941/1942 – 1943/1944 Hartvig Reinvalla
* 1944/1945 Robert Kurg
* 1945/1946 – detsember 1950 Theodor Rõigas
* jaanuar 1951 – november 1990 Kalju Teras
* november 1990 – juuni 1999 Helle Rümmel
* juuni 1999 – juuni 2023 Aimar Arula
* alates juuli 2023 Annela Ojaste

Kooli nimed
-----------

* 1917 – Põltsamaa reaalgümnaasium (era)
* 1918 sept-nov – kaks kooli: Põltsamaa era-reaalgümnaasium / Põltsamaa tütarlaste keskkool
* 1919 – Põltsamaa reaalgümnaasium (riiklik)
* 1922 – Põltsamaa avalik ühis-reaalgümnaasium
* 1923 – Põltsamaa ühisgümnaasium
* 1934 – kaks kooli: Põltsamaa keskkool/ Põltsamaa ühisgümnaasium
* 1937 – kolm kooli: Põltsamaa progümnaasium/Põltsamaa eragümnaasium/Põltsamaa ühisgümnaasium
* 1938 – kaks kooli: Põltsamaa progümnaasium/Põltsamaa eragümnaasium
* 1940 – Põltsamaa keskkool ja täienduskool ühes
* 1941 august – Põltsamaa progümnaasium
* 1941 oktoober – Põltsamaa gümnaasium
* 1944 – Põltsamaa keskkool
* 1951 – ühendati mittetäielik keskkool Põltsamaa keskkooliga
* 1994 – Põltsamaa ühisgümnaasium

Kooli maskott
-------------

Põltsamaa Ühisgümnaasiumi maskott on Helesinine Unistus. Maskoti idee lõi 2005. aastal Põltsamaa Ühisgümnaasiumi tollane abiturient Kaarel Kõrv.

Viited
------

1. 1 2  Ajalugu. Põltsamaa Ühisgümnaasiumi veebisait.

Välislingid
-----------

* Põltsamaa Ühisgümnaasiumi veebisait